กรณีศึกษา Calm แอปพลิเคชันนั่งสมาธิ หมื่นล้าน
เราได้เห็นผู้คนหันมาดูแลสุขภาพกันมากขึ้น ไม่ว่าจะเป็น การออกกำลังกาย หรือการเลือกกินอาหารที่มีประโยชน์ และในขณะนี้ แนวโน้มพฤติกรรมดังกล่าว ได้เริ่มขยายไปสู่การดูแลสุขภาพทางจิตใจด้วย  แอปพลิเคชันสำหรับช่วยนั่งสมาธิ ชื่อว่า “Calm” กำลังเป็นธุรกิจที่เติบโตเร็วสุดในบรรดาบริษัทสตาร์ตอัปด้วยกัน ทั้งๆ ที่เพิ่งมีอายุแค่ 7 ปี เท่านั้น
17 พ.ย. 2562

กรณีศึกษา Calm แอปพลิเคชันนั่งสมาธิ หมื่นล้าน / โดย ลงทุนแมน
เราได้เห็นผู้คนหันมาดูแลสุขภาพกันมากขึ้น
ไม่ว่าจะเป็น การออกกำลังกาย หรือการเลือกกินอาหารที่มีประโยชน์
และในขณะนี้ แนวโน้มพฤติกรรมดังกล่าว
ได้เริ่มขยายไปสู่การดูแลสุขภาพทางจิตใจด้วย
แอปพลิเคชันสำหรับช่วยนั่งสมาธิ ชื่อว่า “Calm” กำลังเป็นธุรกิจที่เติบโตเร็วสุดในบรรดาบริษัทสตาร์ตอัปด้วยกัน ทั้งๆ ที่เพิ่งมีอายุแค่ 7 ปี เท่านั้น
เรื่องราวของแอปนี้เป็นอย่างไร ลงทุนแมนจะเล่าให้ฟัง
แอปพลิเคชัน Calm เริ่มเปิดให้บริการตั้งแต่ปี ค.ศ. 2012 ก่อตั้งโดย อเล็กซ์ ทิว และไมเคิล สมิธ
หลายคนอาจจะคุ้นชื่อของ อเล็กซ์ ทิว
เพราะเขาเคยสร้างเงิน 1 ล้านดอลลาร์สหรัฐ จากการขายพื้นที่จุด Pixel ให้คนมาโฆษณาบนเว็บไซต์ The Million Dollar Homepage โดยในเว็บไซต์มีหน้าเดียวและใช้ 1 จุดแทน 1 ดอลลาร์สหรัฐ
ซึ่งในเวลาต่อมา เขาก็ได้นำเงินนั้นมาร่วมลงทุนสร้างแอปพลิเคชัน Calm
แอปนี้มีเป้าหมายหลักในการเป็นตัวช่วยดูแลสุขภาพทางจิตใจของผู้ใช้
โดยจะเสนอบริการ เช่น ให้คำแนะนำวิธีฝึกนั่งสมาธิ, เล่าเรื่องสบายๆ ให้ฟังก่อนนอน, รวบรวมเพลงที่สร้างบรรยากาศผ่อนคลาย
Calm มีการดำเนินธุรกิจในรูปแบบ Freemium
คือเปิดให้ใช้ฟรี แต่ถ้าหากสมัครสมาชิกในราคาเดือนละ 150 บาท จะมีคอนเทนต์พิเศษเพิ่มเติม
โดยในช่วงหลายปีที่ผ่านมา แอปได้รับความสนใจเพิ่มขึ้นอย่างต่อเนื่อง
มียอดดาวน์โหลดทั้งหมด 40 ล้านครั้ง 
มีสมาชิกที่เสียค่าบริการอยู่ 1 ล้านบัญชี
และถูกคัดเลือกให้เป็นแอปพลิเคชันแห่งปี 2017 ของ Apple
ทั้งนี้ ในตลาดแอปเกี่ยวกับสุขภาพจิตนั้น Calm และคู่แข่งอย่าง Headspace ครองส่วนแบ่งรวมกันถึง 88%
 
ทำให้ผลการดำเนินงานของบริษัทกำลังเติบโตแบบก้าวกระโดด 
ปี 2016 รายได้ 210 ล้านบาท
ปี 2017 รายได้ 660 ล้านบาท
ปี 2018 รายได้ 4,500 ล้านบาท
ในปีที่แล้ว Calm มีรายได้เพิ่มขึ้นถึง 7 เท่า 
ซึ่งเติบโตสูงเป็นอันดับที่ 3 ของเหล่าบริษัทสตาร์ตอัปในซิลิคอนแวลลีย์
นอกจากนี้ มีการเปิดเผยว่า พวกเขาสามารถทำกำไรได้ด้วย
ซึ่งต่างจากกิจการสตาร์ตอัปส่วนใหญ่ที่มักจะยังขาดทุนอยู่ในตอนแรก
และที่น่าสนใจคือ บริษัทนี้มีพนักงานแค่ 50 คน
เท่ากับว่าพนักงาน 1 คน สร้างรายได้เฉลี่ย 90 ล้านบาท
ด้วยเหตุนี้ ในการระดมทุนครั้งล่าสุด Calm จึงถูกประเมินมูลค่าธุรกิจเอาไว้ที่ 1,000 ล้านดอลลาร์สหรัฐ หรือ 30,000 ล้านบาท ถือเป็นสตาร์ตอัประดับยูนิคอร์น
ขณะที่ Headspace ที่เป็นคู่แข่ง มีมูลค่าอยู่ที่ 9,700 ล้านบาท
เพราะเหตุใด Calm ถึงได้เติบโตอย่างรวดเร็ว?
จากผลสำรวจประชาชนชาวอเมริกัน พบว่า 
ปี 2012 มีคนนั่งสมาธิเป็นประจำ 4%
ปี 2017 มีคนนั่งสมาธิเป็นประจำ 14%
สาเหตุอาจมาจากความเครียดที่มากขึ้นในยุคปัจจุบัน
ทำให้ผู้คนเริ่มเห็นความสำคัญของการดูแลสุขภาพจิตอย่างจริงจัง
จึงต้องการหาเครื่องมือ เพื่อช่วยเยียวยาใจให้สงบนิ่งขึ้น
Calm จึงได้ใช้โอกาสนี้ ออกแบบแอปให้มีบริการที่เหมาะสมกับผู้ใช้ในทุกประเภท
สำหรับกลุ่มที่มุ่งเน้นการทำสมาธิ 
ทางแอปมีฟีเจอร์ Daily Calm สอนวิธีทำสมาธิ ซึ่งแตกต่างกันไปในแต่ละวัน ทำให้ผู้ใช้ไม่เบื่อ และสร้างความท้าทายให้กลับมาใช้บริการทุกวัน
สำหรับกลุ่มที่ไม่ได้อยากนั่งสมาธิ แต่ต้องการแค่พักผ่อนแบบสบายๆ
ทางแอปก็ได้คิดค้นฟีเจอร์ใหม่ขึ้นมา เรียกว่า Sleep Stories
บริการนี้จะรวบรวมเรื่องสบายๆ มาเล่าให้ฟังก่อนนอน โดยเชิญนักเล่าเรื่องชื่อดังมาให้เสียงบรรยาย
เพื่อให้เราผ่อนคลาย และหลับได้อย่างมีประสิทธิภาพ
ในปัจจุบัน Sleep Stories มีจำนวนผู้ฟังเกิน 100 ล้านครั้งแล้ว
ถือเป็นปัจจัยที่ช่วยขยายฐานลูกค้า จนส่งผลให้ธุรกิจของ Calm ประสบความสำเร็จ
ส่วนแผนในอนาคตนั้น บริษัทก็เตรียมต่อยอดแอปให้ครอบคลุมไปหลากหลายภาษา และพัฒนาคุณภาพคอนเทนต์ให้ดียิ่งขึ้น
รวมทั้งเสริมธุรกิจทางโลกออฟไลน์ เช่น ออกหนังสือ ผลิตเสื้อผ้า หรือแม้แต่สร้างโรงแรมเพื่อให้มีบริการดูแลสุขภาพจิตแบบครบวงจร
จากเรื่องนี้เราจะเห็นได้ว่า
เรื่องของสุขภาพจิต คนสมัยใหม่ให้ความสำคัญไม่แพ้สุขภาพกาย
และนับวันผู้คนจะมีปัญหาเรื่องนี้มากขึ้นเรื่อยๆ
การนอนไม่หลับ ความกังวล ที่มีผลกระทบจากปัจจัยต่างๆ รอบตัวเรา
ไม่ว่าเราจะทำธุรกิจอะไรก็ตาม อาจเริ่มต้นจากคำถามที่ว่า “มนุษย์ต้องการอะไร”
อะไรเป็นสิ่งสำคัญพื้นฐานสำหรับคนที่จะมาใช้บริการของเรา
การเติบโตของแอปพลิเคชัน Calm
เป็นสิ่งสะท้อนถึงความต้องการพื้นฐานของมนุษย์ได้ดี
จริงๆ แล้วการเกิดมาเป็นมนุษย์
คงไม่มีอะไรดีไปกว่า
การมีจิตใจที่พร้อมจะหลับตาลงในวันนี้
และอยากตื่นขึ้นมาในวันรุ่งขึ้น เพื่อเดินตามความหวังของแต่ละคน..
----------------------
Blockdit โซเชียลมีเดีย รูปแบบใหม่
----------------------
References
-
-
-
-
-